P6_TA(2005)0012

Εκμετάλλευση των γυναικών και των παιδιών στην Καμπότζη

Ψήφισμα του Ευρωπαϊκού Κοινοβουλίου σχετικά με την εκμετάλλευση των γυναικών και των παιδιών στην Καμπότζη

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για την Καμπότζη και, συγκεκριμένα, τα ψηφίσματα της 13ης Μαρτίου 2003 [1] και της 12ης Φεβρουαρίου 2004 [2],

- έχοντας υπόψη τη Συμφωνία Συνεργασίας μεταξύ της Ευρωπαϊκής Κοινότητας και του Βασιλείου της Καμπότζης [3], η οποία τέθηκε σε ισχύ την 1η Νοεμβρίου 1999,

- έχοντας υπόψη το Έγγραφο Στρατηγικής ΕΕ-Καμπότζης 2000-2003 και το Εθνικό Ενδεικτικό Πρόγραμμα 2005-2006,

- έχοντας υπόψη τη Δήλωση της Τοπικής Προεδρίας της Ευρωπαϊκής Ένωσης εξ ονόματος των επικεφαλής των αποστολών της ΕΕ στην Πνομ-Πενχ σχετικά με την επίθεση εναντίον καταφυγίου για θύματα της εμπορίας ανθρώπων, το οποίο λειτουργεί υπό την αιγίδα της ένωσης "Agir Pour les Femmes en Situation Précaire" (AFESIP),

- έχοντας υπόψη τη Σύμβαση των Ηνωμένων Εθνών για τα Δικαιώματα των Παιδιών και τη Σύμβαση για την Εξάλειψη όλων των Μορφών Διακρίσεων εις Βάρος των Γυναικών οι οποίες επικυρώθηκαν από την Καμπότζη και από όλα τα κράτη μέλη της ΕΕ,

- έχοντας υπόψη τη Σύμβαση των Ηνωμένων Εθνών για την Πρόληψη, Καταστολή και Τιμωρία της Εμπορίας Προσώπων και ιδίως Γυναικών και Παιδιών και τη Σύμβαση των Ηνωμένων Εθνών εναντίον του Οργανωμένου Εγκλήματος,

- έχοντας υπόψη τις κατευθυντήριες γραμμές της ΕΕ για την προστασία των ακτιβιστών ανθρωπίνων δικαιωμάτων οι οποίες εγκρίθηκαν από το Ευρωπαϊκό Συμβούλιο τον Ιούλιο 2004,

- έχοντας υπόψη τη συμφωνία μεταξύ Ηνωμένων Εθνών και Καμπότζης σχετικά με τη δημιουργία ενός κονδυλίου του προϋπολογισμού για το Ειδικό Δικαστήριο εγκλημάτων πολέμου της Καμπότζης,

- έχοντας υπόψη το άρθρο 115, παράγραφος 5, του Κανονισμού του,

A. λαμβάνοντας υπόψη την επίθεση εναντίον του Κέντρου Srey Khan της Ένωσης ΑFΕSΙΡ, όπου διέμεναν 91 γυναίκες και νεαρά κορίτσια, 83 από τις οποίες είχαν ελευθερωθεί την προηγούμενη ημέρα από υπαλλήλους του Τμήματος Εμπορίας Ανθρώπων και Προστασίας των Νέων, από ξενοδοχείο που λειτουργούσε και ως οίκος ανοχής,

Β. εκτιμώντας ότι η τύχη των 91 αυτών γυναικών και κοριτσιών παραμένει άγνωστη,

Γ. εκτιμώντας ότι κατά τη διάρκεια της αστυνομικής επιχείρησης συνελήφθησαν 8 άνθρωποι και ελευθερώθηκαν την επόμενη ημέρα,

Δ. λαμβάνοντας υπόψη τις απειλές θανάτου που έλαβε ο Somaly Mam, ακτιβιστής που εργάζεται για τα παιδιά που εξαναγκάζονται σε πορνεία και του οποίου την προστασία δεν είναι σε θέση να εγγυηθεί η κυβέρνηση της Καμπότζης,

Ε. εκτιμώντας ότι η εμπορία ανθρώπων και η σεξουαλική εκμετάλλευση είναι μια μορφή δουλείας της σημερινής εποχής και αποτελούν κατάφωρες παραβιάσεις των θεμελιωδών ανθρωπίνων δικαιωμάτων εκ μέρους οργανωμένων δικτύων εγκληματιών που δραστηριοποιούνται σε διεθνές διασυνοριακό επίπεδο· εκτιμώντας ότι πρόκειται για ιδιαίτερα επικερδείς δραστηριότητες για τους εμπόρους,

ΣΤ. εκτιμώντας ότι η εμπορία ανθρώπων αυξάνεται λόγω της φτώχειας, της ανεργίας, του ευάλωτου των γυναικών και των παιδιών, της επιδείνωσης των κοινωνικών συνθηκών στις χώρες προέλευσης, των υψηλών κερδών των εμπόρων και του χαμηλού κινδύνου που αντιμετωπίζουν και της ζήτησης γυναικών και παιδιών για το σκοπό της πορνείας και άλλων μορφών σεξουαλικής εκμετάλλευσης,

Ζ. εκτιμώντας ότι απαιτείται ακόμη προσπάθεια στους τομείς της καταπολέμησης του οργανωμένου εγκλήματος και της εμπορίας ανθρώπων,

Η. εκτιμώντας ότι κατά τη διάρκεια της 7ης Συνάντησης της Συμβουλευτικής Ομάδας για την Καμπότζη που πραγματοποιήθηκε στις 6 και 7 Δεκεμβρίου 2004 οι συμμετέχοντες συμφώνησαν σε μια σειρά κοινών δεικτών, συμπεριλαμβανομένης της θέσπισης νόμων για την οικιακή βία και την καταπολέμηση της εμπορίας, με στόχο να υποστηριχθούν τόσο η κυβέρνηση της Καμπότζης όσο και οι αναπτυξιακοί εταίροι κατά την παρακολούθηση των επιδόσεων τα επόμενα χρόνια,

Θ. λαμβάνοντας υπόψη τη σύσταση Διυπουργικής Επιτροπής εκ μέρους της κυβέρνησης της Καμπότζης, η οποία θα διερευνήσει την επίθεση εναντίον του Κέντρου ΑFΕSΙΡ,

1. καταγγέλλει τη σεξουαλική εκμετάλλευση ανηλίκων ως "κατά πάντων" στρεφόμενο έγκλημα και ως επίθεση εναντίον των θεμελιωδών δικαιωμάτων των παιδιών, η οποία θα πρέπει να καταπολεμηθεί σε όλα τα επίπεδα·

2. τονίζει την ανησυχία του για την παιδική πορνεία στην Καμπότζη και την εμπορία ανθρώπων τόσο προς όσο και από την Καμπότζη, με στόχο την εκμετάλλευσή τους για αναγκαστική εργασία, πορνεία, επαιτεία και παράνομες υιοθεσίες·

3. υπενθυμίζει τις αρχές του Χάρτη των Θεμελιωδών Δικαιωμάτων και ιδίως τα δικαιώματα των κοριτσιών στην περίπτωση της σεξουαλικής εκμετάλλευσης ανηλίκων στην Ασία και στον υπόλοιπο κόσμο·

4. καταδικάζει την επίθεση της 8ης Δεκεμβρίου 2004 εναντίον του καταφυγίου για θύματα εμπορίας ανθρώπων της ΑFΕSΙΡ στην Πνομ-Πενχ και την απαγωγή 91 γυναικών και κοριτσιών, ορισμένα από τα οποία ήταν ανήλικα·

5. καταδικάζει τη βιομηχανία σεξουαλικού τουρισμού στην Καμπότζη και σε άλλες χώρες όπου παρατηρείται και ζητεί από τα κράτη μέλη της ΕΕ να θεσπίσουν και να εφαρμόσουν την αναγκαία νομοθεσία για την προσαγωγή στη δικαιοσύνη όλων των εμπλεκόμενων στον σεξουαλικό τουρισμό με ανηλίκους·

6. επιμένει ότι η Επιτροπή θα πρέπει να λάβει υπόψη της τα δικαιώματα των παιδιών και των γυναικών που είναι θύματα εμπορίας στον προγραμματισμό της πολιτικής της για τα ανθρώπινα δικαιώματα, εντός του πλαισίου της Ευρωπαϊκής Πρωτοβουλίας για τη Δημοκρατία και τα Ανθρώπινα Δικαιώματα·

7. ζητεί να υποστηρίξει η Επιτροπή τις οργανώσεις ανθρωπίνων δικαιωμάτων στην Καμπότζη και ιδίως τις οργανώσεις που ασχολούνται αποκλειστικά με την προστασία των θυμάτων εμπορίας ανθρώπων και σεξουαλικής εκμετάλλευσης·

8. χαιρετίζει την απόφαση της κυβέρνησης της Καμπότζης να συστήσει διυπουργική επιτροπή στην οποία θα συμμετέχουν εκπρόσωποι των ξένων αποστολών και των εθνικών και διεθνών μη κυβερνητικών οργανώσεων, ως παρατηρητές για να καταθέτουν μαρτυρίες, να διενεργούν περαιτέρω έρευνες και να παίρνουν προσωπικές συνεντεύξεις από τις ενδιαφερόμενες γυναίκες·

9. είναι βέβαιο ότι η νεοσυσταθείσα Διυπουργική Επιτροπή θα αποφέρει θετικά και ικανοποιητικά αποτελέσματα, αναγνωρίζει ότι οι Αρχές της Καμπότζης έχουν καταβάλει προσπάθειες για την καταπολέμηση της εμπορίας γυναικών και παιδιών, υπογραμμίζει όμως την ανάγκη αύξησης του αριθμού των περιπτώσεων δίωξης και καταδίκης εμπόρων ώστε να τερματισθεί η εμπορία γυναικών και η παιδική πορνεία·

10. ζητεί από τις αρχές της Καμπότζης να εγγυηθούν την ασφάλεια των οργανώσεων προστασίας των παιδιών και των υπαλλήλων τους, και ιδίως των οργανώσεων που αποσκοπούν στην υποστήριξη των θυμάτων εμπορίας και σεξουαλικής εκμετάλλευσης·

11. ζητεί από τις αρχές της Καμπότζης να εγγυηθούν την ασφάλεια του Somaly Mam, η ζωή του οποίου κινδυνεύει·

12. ζητεί από την κυβέρνηση της Καμπότζης να επικυρώσει το Πρωτόκολλο των Ηνωμένων Εθνών για την πρόληψη, καταστολή και τιμωρία της εμπορίας ανθρώπων και ιδίως γυναικών και παιδιών και τη Σύμβαση των Ηνωμένων Εθνών εναντίον του Οργανωμένου Εγκλήματος·

13. ζητεί από τα κράτη μέλη της ΕΕ να συνεργασθούν στον τομέα της καταπολέμησης του οργανωμένου εγκλήματος και της εμπορίας ανθρώπων και ιδίως της εμπορίας ανηλίκων·

14. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στην κυβέρνηση της Καμπότζης και στις κυβερνήσεις των κρατών μελών της ΑSΕΑΝ.

[1] ΕΕ C 61 Ε της 10.3.2004, σ. 417.

[2] P5_TA(2004)0101.

[3] ΕΕ L 269 της 19.10.1999, σ. 18.

--------------------------------------------------